En 36-årig mand er blevet udvist af Danmark efter at have solgt to flasker vand. Det skriver Ekstra Bladet.

Manden er ægyptisk statsborger med en italiensk opholdstilladelse. Ifølge Udlændingestyrelsen har han arbejdet ulovligt i Danmark, da han har solgt to flasker vand.

Den 36-årige er lørdag blevet fremstillet i grundlovsforhør i Københavns dommervagt.

Sagen kort

Ifølge den 36-årige blev han den 30. juli klokken 18.30 blev anholdt af politiet, da han stod og passede på en ladvogn ved Helligåndskirken i København, mens hans kammerat, der har tilladelse til salg fra ladvognen, var på toilettet.

Da kammeraten var væk, kom der imidlertid en gruppe turister, som ville købe en vand og den 36-årige solgte dem to flasker, hvorved han gjorde sig skyldig i ulovligt arbejde, siger Udlændingestyrelsen i sin afgørelse. Og det var dommeren i Københavns Dommervagt enig i.

Gjorde bare vennen en tjeneste

- Jeg skulle bare passe på vognen, mens min kammerat var på toilettet, forklarede den 36-årige, ifølge Ekstra Bladet og fortsatte:

- Jeg har hverken arbejdet eller fået løn, men har bare gjort min ven en tjeneste. Der var ikke tale om noget arbejde.

Og det var hans forsvarer enig i og plæderede for løsladelse.

Men dommeren i Københavns byret stadfæstede frihedsberøvelsen af den 36-årige ægypter og opretholdt anholdelsen i 12 dage med henblik på udsendelse.

- Det springende punkt i denne sag, er, om det er arbejde eller en vennetjeneste. Men du har solgt to vand, og dermed har du krydset en linie, sagde dommeren, til den 36-årige, der ifølge Ekstra Bladet bad om at blive sendt ud af Danmark hurtigst muligt.